รัฐบาล เตือนภัยผู้ใช้แอปพลิเคชันหาคู่ ระมัดระวังการคบหาบุคคลบนโลกออนไลน์ เสี่ยงตกเป็นเหยื่อมิจฉาชีพ
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ปัจจุบันได้ปรากฏกรณีการใช้แอปพลิเคชันหาคู่เป็นช่องทางในการก่ออาชญากรรมโดยต่อเนื่อง ล่าสุดได้ปรากฏว่ามีผู้ต้องหาตามหมายจับคดีทำร้ายผู้อื่นจนถึงแก่ความตาย ได้ใช้แอปพลิเคชันหาคู่หลอกลวงเหยื่อ มีการกักขัง ทำร้ายร่างกาย เจ้าหน้าที่สามารถช่วยเหลือและจับกุมผู้กระทำผิดได้ ขอเตือนให้ประชาชนที่มีการใช้แอปพลิเคชัน หรือโซเชียลมีเดียทุกช่องทาง ในการหาคู่ ให้ใช้ความระมัดระวัง ในการคบหาผู้ที่พบกันในช่องทางดังกล่าวอย่างรอบคอบ เนื่องจากมีมิจฉาชีพ และอาชญากรหลากหลายรูปแบบแอบแฝงอยู่ ทั้งการหลอกลวงไปทำร้ายร่างกาย หลอกลวงเพื่อมีเพศสัมพันธ์แล้วถ่ายคลิปเพื่อนำไปแบลคเมลเรียกเงินจากเหยื่อ กรณีที่พบมากคือ กลุ่มโรแมนซ์สแกม ทั้งที่เป็นคนไทยและต่างชาติ จะเข้ามาหาเหยื่อในลักษณะตีสนิท พูดคุยคบหาเป็นคนรักจากนั้นจะสร้างเรื่องราวต่างๆ เพื่อหลอกลวงให้มีการโอนเงินให้กลุ่มคนร้าย หรือบางกรณีหลอกลวงใช้เหยื่อเป็นเครื่องมือในการกระทำผิดที่เกี่ยวกับยาเสพติด หรือสิ่งผิดกฎหมาย ผู้ใช้แอปพลิเคชันหาคู่ หรือโซเชียลมีเดียช่องทางต่างๆ พบเบาะแสการกระทำผิด ขอให้แจ้งเจ้าหน้าที่ตำรวจ เพื่อให้ความช่วยเหลือและดำเนินคดีกับผู้ต้องหาตามขั้นตอนกฎหมาย ที่สายด่วนสำนักงานตำรวจแห่งชาติ 191 หรือสายด่วน ศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ 1599 ตลอด 24 ชั่วโมง